ຜູ້​ນຳ​ທີ່​ເປັນ​ຄູ່​ແຂ່ງ​ກັນ ຂອງ ລີ​ເບຍ ຈະ​ຈັດ​ການ​ເຈ​ລະ​ຈາ ​ສັນ​ຕິ​ພາບ
ອົງ​ການ​ສະ​ຫະ​ປະ​ຊາ​ຊາດ​ໃນ ລີ​ເບຍ ໄດ້​ຂໍ​ໃຫ້​ສອງ​ຝ່າຍ​ທີ່​ເຮັດ​ສົງ​ຄາມ​ນຳ​ກັນ​ນັ້ນ “ເຄົາ​ລົບ​ຂໍ້​ຕົກ​ລົງການ​ຢຸດ​ຍິງ” ແລະ ພະ​ຍາ​ຍາມ​ເພື່ອ​​ຈັດ​ການ​ເຈ​ລະ​ຈາ​ສັນ​ຕິ​ພາບ.
ບັນດາຜູ້ນຳຂອງລັດຖະບານຄູ່ແຂ່ງຂອງ ລີເບຍ ມີກຳນົດທີ່ຈະພົບປະກັນ ເພື່ອການເຈລະຈາສັນຕິພາບໃນນະຄອນຫຼວງ ມົສກູ ປະເທດ ຣັດເຊຍ ລັດຖະມົນຕີການຕ່າງປະເທດຂອງ ຣັດເຊຍ ໄດ້ກ່າວວ່າ ທ່ານ ຟາເຢສ ອາລ-ຊາຣາຈ໌, ຫົວໜ້າຂອງລັດຖະບານສາມັກຄີຊາດ ທີ່ໄດ້ຮັບການໜູນລັງໂດຍອົງການສະຫະປະຊາຊາດ ແລະ ທ່ານ ຄາລີຟາ ຮັຟຕາ, ຜູ້ທີ່ບັນຊາກອງທັບບົກແຫ່ງຊາດ ລີເບຍ, ຈະເຂົ້າຮ່ວມໃນກອງປະຊຸມນັ້ນ ບັນດາເຈົ້າໜ້າທີ່ ຣັດເຊຍ ແລະ ເທີກີ ກໍຈະເຂົ້າຮ່ວມໃນການຜັກດັນເພື່ອສັນຕິພາບໃນ ລີເບຍ, ເຊິ່ງໄດ້ປະສົບຄວາມຫຍຸ້ງຍາກກັບຄວາມບໍ່ໝັ້ນຄົງ ນັບຕັ້ງແຕ່ການເສຍຊີວິດຂອງຜູ້ນຳທີ່ດຳລົງຕຳແໜ່ງມາດົນນານ ທ່ານ ມວາມມາ ກາດາຟີ ສະຖານະການດັ່ງກ່າວໄດ້ມີຄວາມຮຸນແຮງຍິ່ງຂຶ້ນໃນສອງສາມເດືອນທີ່ຜ່ານມາ ໃນຂະນະທີ່ທ່ານ ຮັຟຕາ ໄດ້ທຳການໂຈມຕີທີ່ແນເປົ້າໃສ່ນະຄອນຫຼວງ ທຣິໂປລີ ສັນຍາຢຸດຍິງໄດ້ມີຜົນບັງຄັບໃຊ້ໃນວັນເສົາວານນີ້ ຫຼັງຈາກປະທານາທິບໍດີ ຣັດເຊຍ ທ່ານ ວລາດິເມຍ ປູຕິນ ແລະ ປະທານາທິບໍດີ ເທີກີ ທ່ານ ຣີເຊັບ ໄຕຢິບ ເອີດູອານ, ຜູ້ທີ່ສະໜັບສະໜູນທັງສອງຝ່າຍນັ້ນ, ໄດ້ໃຊ້ເວລາໃນອາທິດດັ່ງກ່າວຮຽກຮ້ອງໃຫ້ມີການສະຫງົບເສິກ ອົງການສະຫະປະຊາຊາດ, ສັນນິບາດຊາດ ອາຣັບ ແລະ ສະຫະພາບຢູໂຣບ ໄດ້ຮຽກຮ້ອງລັດຖະບານສາມັກຄີຊາດ ແລະ ກອງທັບບົກແຫ່ງຊາດ ລີເບຍ ໃຫ້ປະຕິບັດຕາມສັນຍາການຢຸດຍິງ, ເຊິ່ງຖືກກ່າວວ່າໄດ້ຢຸດໃນວັນອາທິດວານນີ້ ເຖິງແມ່ນວ່າ ຈະມີລາຍງານ ກ່ຽວກັບ ການລະເມີດເລັກນ້ອຍບາງຄັ້ງກໍຕາມ ອົງການສະຫະປະຊາຊາດໃນ ລີເບຍ ໄດ້ຂໍໃຫ້ສອງຝ່າຍທີ່ເຮັດສົງຄາມນຳກັນນັ້ນ “ເຄົາລົບຂໍ້ຕົກລົງການຢຸດຍິງ” ແລະ ພະຍາຍາມເພື່ອຈັດການເຈລະຈາສັນຕິພາບ ສະຖານທູດຂອງບັນດາປະເທດ ຢູໂຣບ ໃນນະຄອນຫຼວງ ທຣິໂປລີ ໄດ້ສົ່ງຖະແຫຼງການຮ່ວມສະບັບນຶ່ງອອກໄປເພື່ອຮຽກຮ້ອງໃຫ້ຊາວ ລີເບຍ “ຍຶດໂອກາດທີ່ແຕກຫັກໄດ້ງ່າຍນີ້ ເພື່ອແກ້ໄຂບັນຫາທາງການເມືອງ, ເສດຖະກິດ ແລະ ຄວາມປອດໄພທີ່ສຳຄັນ” ທີ່ໄດ້ກໍ່ໃຫ້ເກີດການຕໍ່ສູ້ກັນນັ້ນ ບັນດາປະເທດສັນນິບາດຊາດ ອາຣັບ ໄດ້ຮຽກຮ້ອງບັນດາຄູ່ແຂ່ງຕ່າງໆໃນ ລີເບຍ “ໃຫ້ຜູກມັກກັບການຢຸດຕໍ່ສູ້, ເຮັດວຽກໃນການລົບລ້າງຄວາມເຄັ່ງຕຶງທຸກຮູບແບບ ແລະ ໃຫ້ມີຄວາມຊື່ສັດ ທີ່ແນໃສ່ການບັນລຸແຜນການເພື່ອການຢຸດຍິງຢ່າງຖາວອນ ”